ಹತಾಶ ರಾಜಕಾರಣಿಗಳು ಭಾರತೀಯ ಲಸಿಕೆಗಳನ್ನು ಶಂಕಿಸುತ್ತಿದ್ದಾರೆ:ಕೇಂದ್ರ ಸಚಿವ ನಖ್ವಿ ಮುಂಬೈ,ಜ.5: ಕೆಲವು ಹತಾಶ ರಾಜಕಾರಣಿಗಳು ಭಾರತದಲ್ಲಿ ತಯಾರಾಗಿರುವ ಕೋವಿಡ್19 ಲಸಿಕೆಗಳ ಪರಿಣಾಮಕಾರಿತ್ವವನ್ನು ಶಂಕಿಸುತ್ತಿದ್ದಾರೆ ಎಂದು ಕೇಂದ್ರ ಅಲ್ಪಸಂಖ್ಯಾತರ ವ್ಯವಹಾರಗಳ ಸಚಿವ ಮುಖ್ತಾರ್ ಅಬ್ಬಾಸ್ ನಖ್ವಿ ಅವರು ಮಂಗಳವಾರ ಇಲ್ಲಿ ಹೇಳಿದರು. ಭಾರತ ಬಯೋಟೆಕ್ನ ಲಸಿಕೆ ಇನ್ನೂ ಮೂರನೇ ಹಂತದ ಟ್ರಯಲ್ನಲ್ಲಿರುವಾಗಲೇ ಅದರ ನಿರ್ಬಂಧಿತ ತುರ್ತು ಬಳಕೆಗೆ ಅನುಮತಿ ನೀಡಿರುವ ಬಗ್ಗೆ ಕೆಲವು ಕಾಂಗ್ರೆಸ್ ನಾಯಕರು ಶಂಕೆಗಳನ್ನು ವ್ಯಕ್ತಪಡಿಸಿದ್ದ ಹಿನ್ನೆಲೆಯಲ್ಲಿ ನಖ್ವಿಯವರ ಈ ಹೇಳಿಕೆ ಹೊರಬಿದ್ದಿದೆ. ತನ್ನ ಅಧ್ಯಕ್ಷತೆಯಲ್ಲಿ ದಕ್ಷಿಣ ಮುಂಬೈನ ಹಜ್ ಭವನದಲ್ಲಿ ನಡೆದ ಭಾರತೀಯ ಹಜ್ ಸಮಿತಿಯ ಅಧಿಕಾರಿಗಳು ಮತ್ತು ಹಜ್ ಸಂಘಟಕರ ಸಭೆಯ ಬಳಿಕ ಮಾತನಾಡುತ್ತಿದ್ದ ನಖ್ವಿ,ಈ ವಿಫಲ ಮತ್ತು ಹತಾಶ ರಾಜಕಾರಣಿಗಳು ಈ ಮೊದಲು ಕೊರೋನವೈರಸ್ ಸಾಂಕ್ರಾಮಿಕದ ಸಂದರ್ಭದಲ್ಲಿ ಮೋದಿ ಸರಕಾರವು ಕೈಗೊಂಡಿದ್ದ ಪರಿಹಾರ ಕ್ರಮಗಳನ್ನೂ ಪ್ರಶ್ನಿಸಿದ್ದರು ಎಂದರು. ಸಾಂಕ್ರಾಮಿಕದ ಸಂದರ್ಭದಲ್ಲಿ ಅಗತ್ಯವುಳ್ಳ ಪ್ರತಿಯೊಬ್ಬ ವ್ಯಕ್ತಿಗೂ ನೆರವನ್ನು ಒದಗಿಸಲು ಮೋದಿ ಸರಕಾರವು ಅವಿಶ್ರಾಂತವಾಗಿ ಮತ್ತು ಪರಿಣಾಮಕಾರಿಯಾಗಿ ಕಾರ್ಯ ನಿರ್ವಹಿಸಿತ್ತು. ಸಾಂಕ್ರಾಮಿಕದ ವಿರುದ್ಧ ಹೋರಾಟವನ್ನು ಪ್ರಧಾನಿ ನರೇಂದ್ರ ಮೋದಿಯವರೇ ಮುನ್ನಡೆಸಿದ್ದರು. ಅವರು ಭಾರತವನ್ನು ಸ್ವಾವಲಂಬಿಯಾಗಿಸಲು ಬಿಕ್ಕಟ್ಟನ್ನೇ ಅವಕಾಶವನ್ನಾಗಿ ಪರಿವರ್ತಿಸಿದ್ದರು ಎಂದು ಹೇಳಿದ ನಖ್ವಿ, ಭಾರತೀಯ ವಿಜ್ಞಾನಿಗಳು ಕಠಿಣ ಪರಿಶ್ರಮದಿಂದ ಲಸಿಕೆಗಳನ್ನು ಅಭಿವೃದ್ಧಿಗೊಳಿಸಿದ್ದಾರೆ ಮತ್ತು ತುರ್ತು ಬಳಕೆಗಾಗಿ ಅನುಮತಿ ಪಡೆದಿರುವ ಎರಡು ಲಸಿಕೆಗಳು ಭಾರತದಲ್ಲಿಯೇ ತಯಾರಾಗಿವೆ ಎನ್ನುವುದು ಪ್ರತಿಯೊಬ್ಬ ಭಾರತೀಯನಿಗೂ ಹೆಮ್ಮೆಯ ವಿಷಯವಾಗಿದೆ ಎಂದರು.